Mandalorlu
Mandalorlu və ya Mandaloriyalı (ing. The Mandalorian) — Con Favro tərəfindən "Disney+" striminq xidməti üçün yaradılmış ABŞ kosmik vestern teleserialı. Bu, "Ulduz müharibələri" franşizasındakı ilk bədii teleserialdır. "Mandalorlu"nun hekayəsi "Ulduz müharibələri: VI Epizod – Cedayın qayıdışı" (1983) filminin hadisələrindən beş il sonra başlayır. Teleserial Pedro Paskal tərəfindən canlandırılan, "Uşaq"ı ələ keçirmək üçün işə götürüldükdən sonra onu işəgötürənlərdən qaçan yalqız kəllə ovçusu tənha mükafat ovçusu Mandalorlu haqqındadır. "Ulduz müharibələri"nin yaradıcısı Corc Lukas 2009-cu ildə "Ulduz müharibələri" haqqında bədii teleserialın hazırlanmasına başlamış, lakin layihə istehsal xərclərinin baha olması səbəbilə dayandırılmışdır. O, 2012-ci ilin oktyabrında "Lucasfilm"i "Disney"ə satmışdır. Bundan sonra "Disney+" üçün yeni "Ulduz müharibələri" serialı üzərində iş başlamışdır. Con Favro layihəyə 2018-ci ilin mart ayında ssenarist və şoumen kimi qatılmışdır. O, Deyv Filoni, Ketlin Kennedi və Kolin Vilsonla birlikdə teleserialın icraçı prodüseridir. Teleserialın adı 2018-ci ilin oktyabrında elan edilmiş, ardınca ABŞ-nin Kaliforniya ştatındakı "Manhattan Beach Studios" studiyasında çəkilişlərə başlanmışdır. Vizual effektlər şirkəti "Industrial Light & Magic" teleserial üçün "StageCraft" texnologiyasını hazırlamışdır. Teleserialın mühitini yaratmaq üçün virtual setlərdən və 360 dərəcə video divardan istifadə edir. Bu texnologiya o vaxtdan bəri başqa film və teleproqramlar tərəfindən istifadə edilmişdir. "Mandalorlu"nun ilk seriyası 12 noyabr 2019-cu ildə, "Disney+" striminq xidmətinin fəaliyyəti başlaması ilə eyni tarixdə yayımlanmışdır. Səkkiz epizoddan ibarət birinci mövsüm müsbət rəylər almış, LXXII praym-taym Emmi mükafatlarında "görkəmli dram serialı" kateqoriyasından namizəd olmuş və yeddi praym-taym yaradıcı sənətlər Emmi mükafatını qazanmışdır. İkinci mövsümün birinci seriyası 30 oktyabr 2020-ci ildə yayımlanmış və müsbət rəylər almışdır. Hal-hazırda çəkilən üçüncü mövsümün 2022-ci ildə yayımlanması gözlənilir. "Boba Fettin kitabı" və "Asoka" kimi spin-off seriallar teleserialın süjeti əsasında çəkilmişdir.